Meteorologii au anunţat că, începând de miercuri după-amiază, vor fi ploi în aproape toată țară, iar la munte va ninge și se va depune un strat de zăpadă. În București, cerul va fi înnorat şi vor fi condiţii de burniţă sau ploaie slabă, iar de joi vremea se va răci.
Administraţia Naţională de Meteorologie (ANM) a emis o informare meteorologică valabilă de miercuri, de la ora 15.00, până joi, la ora 20.00.
Astfel, în intervalul menţionat, temporar vor fi precipitaţii, local moderate cantitativ, în Banat, Crişana, Transilvania, Oltenia şi vestul Moldovei. Mai ales în zonele deluroase şi montane se vor acumula cantităţi de apă de 10...15 l/mp şi izolat peste 20 l/mp.
Vor fi ploi, iar pe parcursul nopţii, în Transilvania şi Subcarpaţii Moldovei vor fi precipitaţii mixte. La munte vor predomina treptat ninsorile şi se va depune strat de zăpadă, au transmis meteorologii.
Cum va fi vremea în București
În zona municipiului Bucureşti, de miercuri de la ora 15.00, până joi, la ora 8.00, cerul va avea înnorări în mare parte din interval şi trecător vor fi condiţii de burniţă sau ploaie slabă.
Vântul va sufla slab şi moderat, cu uşoare intensificări noaptea (viteze de 30...40 km/h).
Temperatura maximă, peste media caracteristică datei, va fi în jur de 10 grade, iar cea minimă de 3...4 grade.
De joi dimineaţă, până în aceeaşi zi la ora 20.00, vremea se va răci şi va fi în general închisă.
Trecător va ploua slab, iar vântul va sufla moderat, cu uşoare intensificări (rafale de 40...45 km/h). Temperatura maximă va fi de 7...9 grade.